**Szekció beszámoló**

**Gyermekvédelmi Intézkedési tervek tartalmi egységesítése    (település - járás - megye szintekre)**

Meghívott: Szarvák Mónika, EMMI, Szociális és Gyermekjóléti Szolgáltatások Főosztálya, Bulyáki Tünde, SZGYF, Módszertani Főosztály

Szekcióvezető: Rákosi Tóth Rita MACSGYOE régióvezető

Szekción részvevők száma: 65 fő

A **szekció célkitűzése**, hogy a kollégák meglátásainak, véleményének figyelembe vételével közös munka eredményeként egységes intézkedési terv minta kerüljön kialakításra települési és járási szinten.

A szekció **munkamódszere** a csoportmunka volt. A csapat két részre bomlott az egyik fele átdolgozta a már meglévő intézkedési terv mintát települési szinten a másik fele pedig járási szinten. A csoportmunka során megfogalmazásra kerültek azok a legfontosabb kritériumok és tartalmak, amiket mindenképpen tartalmaznia kell az intézkedési tervnek. Majd ezek az elvárások lettek egyeztetve a jelenleg meglévő intézkedési terv sablonba. Megfogalmazásra került, hogy a jelenlegi minta számos olyan adatot és információt vár el (pl. halmozottan hátrányos, hátrányos helyzetű gyerekek száma, aktív, inaktív felnőttek száma, nyugdíjban részesülők száma), ami az intézmények számára nehezen begyűjthetők, nem rendelkeznek helyi szinten az adatokkal és nem is relevánsak a jelzőrendszer működtetése szempontjából. Az is kiderült, hogy vannak olyan információk, amire nem kérdez rá a kérdőív, de fontos lenne egy éves értékelés és következő évre való tervezés folyamatában, ezek beépítésre kerültek. Fontos szempontként fogalmazódott meg, hogy az intézkedési terv nem csak a gyermekekre, hanem a felnőttekre is vonatkozik, mert kell képet látnunk és kapnunk arról, hogy a felnőttekkel kapcsolatosan mennyire működik a jelzőrendszer és arra vonatkozóan is tervezni kell. Általános megállapításként hangzott el, hogy a jelzőrendszert sok helyen elsősorban a gyermekvédelemre működtetnek az intézmények. Illetve a felnőtt esetekkel kapcsolatosan nagyon alacsony a jelzések száma. A terv könnyebb kezelhetősége és átláthatósága szempontjából néhány pontban a táblázatos jelleg igénye került megfogalmazásra. Ilyen pontok a kötelező, de hiányzó szociális egészségügyi, köznevelési szolgáltatások, vagy a kötelező meglévő, de kapacitáshiányos szolgáltatások.

A szekció második felében a két munkacsoport dolgozta össze a települési és járási anyag tartalmát. A munkacsoport egyértelműen kifejezte, hogy ezen változtatásokkal az intézkedési terv sablon, mint ajánlás, jól működtethető és beépíthető az intézmények munkájába, hasznos és a tényleges jelzőrendszeri működést mutatja.Az illetékes szakemberek véglegesítik az intézkedési terv mintát és még időben kiküldik a területre teszt üzemmódban.

Szekció üzenete: **Fontos újra és újra felhívni a jelzőrendszer figyelmét a feladataikra és kötelezettségükre, de ez mellett minden jelzőrendszeri tagnak ismernie kell a saját magára vonatkozó jogszabályokat és azok pontos betartása a saját felelősségük!**

Ezúton is köszönet jár az összes kollégának, aki a szekcióban részt vett és szakmai tapasztalatával és tudásával hozzájárult a munka sikeréhez.